Psalam.
136.
Hvalite Gospoda jer je dobar, jer je milost njegova doveka. 
Hvalite Boga nad bogovima, jer je milost njegova doveka. 
Hvalite Gospodara nad gospodarima, jer je milost njegova doveka; 
onog što ko niko čudesa velika čini, jer je milost njegova doveka; 
onog što umešno načini nebesa, jer je milost njegova doveka; 
onog što je zemlju razastro na vodama, jer je milost njegova doveka; 
onog što načini velika svetleća tela, jer je milost njegova doveka: 
sunce da upravlja danom, jer je milost njegova doveka; 
mesec i zvezde da upravljaju noću; jer je milost njegova doveka; 
onog što je pobio prvence Egipta, jer je milost njegova doveka; 
i iz njega izveo Izrailja, jer je milost njegova doveka; 
moćnom rukom i ispruženom mišicom, jer je milost njegova doveka; 
onog što je razdelio Crveno more napola, jer je milost njegova doveka; 
i kroz njega proveo Izrailja, jer je milost njegova doveka; 
i sručio faraona i njegovu vojsku u Crveno more, jer je milost njegova doveka; 
onog što je svoj narod po pustinji vodio, jer je milost njegova doveka; 
onog što je pogubio careve velike, jer je milost njegova doveka; 
i pobio careve silne, jer je milost njegova doveka: 
Sihona, amorejskog cara, jer je milost njegova doveka; 
i Oga, vasanskoga cara, jer je milost njegova doveka; 
i njihovu je zemlju dao u nasledstvo, jer je milost njegova doveka; 
u nasledstvo za svog slugu, za Izrailj, jer je milost njegova doveka; 
onoga što nas se poniženih setio, jer je milost njegova doveka; 
i od dušmana nas izbavio naših, jer je milost njegova doveka; 
onog koji daje hranu stvorenju svakom, jer je milost njegova doveka. 
Hvalite Boga nebeskog, jer je milost njegova doveka! 
