Priče Solomonove.
24.
Ne zavidi zlima, ne poželi da si s njima; 
jer u srcu svome smišljaju nasilje, najavljuju usnama nevolju. 
Mudrošću se podiže kuća, a razboritošću je osnovana; 
znanjem su joj sobe napunjene svakim blagom poželjnim i vrednim. 
Čovek ratnik je jak, ali onaj koji zna jača snagu svoju; 
jer ćeš rat dobiti mudrim savetima i pobeda je u mnogim savetnicima. 
Visoka je mudrost nemudrome, on usta svoja ne otvara na sudskim vratima. 
Ko je predan da zlo smišlja nazvaće ga spletkarošem. 
Greh su bezumni naumi i podrugljivac je oduran ljudima. 
Kloneš li u danu nevolje, klonuće i tvoja snaga. 
Spasavaj one koje u smrt vuku, izvlači one što teturaju na pogubljenje. 
Jer, kažeš li – „Ali, mi to nismo znali!“ – neće li shvatiti onaj što proniče srca? Neće li znati onaj koji ti život čuva i uzvratiti čoveku po delu njegovom? 
Jedi med, sine moj, jer je zdrav i nepcu je tvome sladak med iz saća. 
Takvo je poznanje mudrosti duši tvojoj ako je pronađeš; tada budućnost postoji i tvoja nada neće propasti. 
Ne vrebaj ko zlikovac u potaji na dom pravednika i konačište njegovo ne ruši. 
Jer padne li pravednik i sedam puta, ustaće, a zlikovac će posrnuti u nevolji. 
Ne raduj se dok se ruši dušmanin tvoj, kad posrne neka ti se srce ne veseli; 
da Gospod to ne vidi i to bude zlo pred njime, pa sa dušmanina povuče svoj gnev. 
Ne žesti se zbog zlotvora, ne zavidi zlikovcima; 
jer budućnost ne pripada zlotvoru, dogoreva svetiljka zlikovcu. 
Boj se Gospoda, sine moj, baš kao i cara; ne druži se s buntovnima; 
jer iznenadna dolazi njihova propast i ko će da sazna svršetak ove dvojice? 
I ovo se tiče mudrih ljudi: Strahota je kad se gleda ko je ko na sudu. 
Naime, ko kaže zlome – „Ti si pravedan!“ – ljudi će ga proklinjati, narodi ga prezirati. 
A onima koji ga prekore uživanje će biti, na njih će doći blagoslov dobra. 
Usne voli onaj ko uzvraća pravednim rečima. 
Posao svoj na polju završi, pripremi njivu svoju, a onda izgradi kuću svoju. 
Ne svedoči bez razloga protiv bližnjeg svoga, zar ćeš da obmanjuješ usnama svojim? 
Ne reci – „Kako je on uradio meni, tako ću i ja da uradim njemu. Uzvratiću mu po delu njegovom!“ 
Prošao sam pored polja lenštine i pored vinograda bezumnika. 
I gle, u trnje je sve zaraslo, koprivama sve obraslo, zid kameni beše srušen. 
Kada sam to video, srcem sam shvatio, video sam i prihvatio pouku: 
Još malo snova, još malo dremeža, još malo dokono da sklopiš ruke; 
i doći će tvoje siromaštvo kao skitnica i nemaština kao nasilnik. 
