Jevrejima.
3.
Stoga, sveta braćo, koji ste sudeonici u nebeskom pozivu, obratite pažnju na Isusa, Apostola i Prvosveštenika vere koju ispovedamo. 
On je bio veran Bogu koji ga je postavio u službu, kao što je i Mojsije bio veran Bogu koji ga je postavio nad celim domom svojim. 
Ipak, Isus zaslužuje veću čast nego Mojsije, kao što i graditelj zaslužuje veću čast od kuće koju je sagradio. 
Naime, svaka kuća ima graditelja, ali Bog je sve sagradio. 
Mojsije je bio veran u Božijem domu kao sluga, da bi svedočio o stvarima koje će se tek objaviti. 
Ali Hristos ima upravu nad domom Božijim u svojstvu Sina. A njegov dom smo mi, ako smelo održimo pouzdanje u nadu kojom se ponosimo. 
Zato, kao što Duh Sveti kaže: „Danas, kad glas njegov čujete, 
tvrda srca ne budite, kao kad se digla buna, u pustinji u dan kušanja. 
Oci vaši mene su kušali i izazivali, iako su dela moja gledali četrdeset leta. 
Tada planuh gnevom na onaj naraštaj i rekoh: ’Vernosti nema u njima nikakve, puteve moje oni ne poznaju.’ 
U gnevu sam se tada zakleo: ’Neće oni ući u moj počinak.’“ 
Braćo, pazite da kome od vas srce ne postane zlo i neverno, pa da se okrene od živoga Boga. 
Zato bodrite jedan drugog svakoga dana, dok god se kaže „danas“, da koga od vas ne zavede greh, te mu otvrdne srce. 
Mi smo, naime, sudeonici Hristovi, samo ako do kraja čvrsto održimo ono prvobitno pouzdanje u Boga. 
Kao što Pismo kaže: „Danas, kad glas njegov čujete, tvrda srca ne budite, kao kad se digla buna.“ 
Ko su ti što su čuli Božiji glas, a ipak se pobunili? Nisu li to svi oni koje je Mojsije izveo iz Egipta? 
I na koga li se gnevio, ako ne na one koji su sagrešili, čija su tela popadala po pustinji? 
Kome drugom se zakleo da neće ući u počinak, ako ne onima koji su bili nepokorni? 
Tako vidimo da nisu mogli da uđu u počinak zbog svoje nevere. 
