Priče Solomonove.
22.
Bolje je izabrati ime nego bogatstvo golemo i blagonaklonost je bolja od srebra i zlata. 
I bogataš i siromah se sreću, jer sve ih je Gospod sazdao. 
Obazriv čovek primeti nevolju, pa se skrije, a lakoverni idu dalje i budu kažnjeni. 
Obilje, čast i život su nagrada za poniznost i bogobojaznost. 
Zamke su i trnje na stazi podlaca a od njih je podaleko onaj koji čuva dušu svoju. 
Vaspitaj dete za put kojim mu valja ići pa i kada ostari od njega se odmaknuti neće. 
Bogati vlada siromasima, a ko zajmi služi zajmodavcu. 
Ko nepravdu seje nevolju će žeti, slomiće se šiba gneva njegovoga. 
Blagosloven biće darežljivi, jer daje siromahu parče svoga hleba. 
Oteraš li podrugljivca, svađa prestaće, parničenje i sramota nestaće. 
Ko voli čisto srce i milost mu je na usnama ima cara za prijatelja. 
Oči Gospodnje čuvaju znanje, on obara reči onih što nepravdu čine. 
Lenština govori: „Lav je na ulici! Zaklaće me nasred trga!“ 
Jama duboka usta su bludnice, u nju pašće onaj na koga je Gospod srdit. 
Dečije je srce svezano bezumljem koje šiba opomene nadaleko od njega uklanja. 
I ko tlači siromaha da za sebe zgrne i ko daje bogatome, sigurno im sledi nemaština. 
Prikloni uho, poslušaj reči mudrih ljudi i srce prikloni mom znanju. 
Jer će ti biti zadovoljstvo da ih držiš u sebi, da budu spremne na usnama tvojim. 
A da ti u Gospodu pouzdanje bude, ja ti ih danas objavljujem, baš tebi. 
Nisam li ih za tebe zapisao trideset mudrih priča kroz savete i znanje; 
da te upoznam s istinitošću pouzdanih reči, kako bi uzvratio pouzdanim rečima onima koji te šalju? 
Ne otimaj siromahu jer je siromah, ne satiri ubogoga na sudskim vratima. 
Jer Gospod će braniti njegov slučaj i oteće dušu onima što njima otimaju. 
Ne druži se s razjarenim, ne idi sa besnim čovekom; 
jer ćeš naviknuti na puteve njegove i sebe ćeš uplesti u zamku. 
Ne budi od onih koji ruku daju i od onih koji jamče za dugove. 
Ako nemaš dovoljno da platiš, zašto da ti neko uzme i postelju ispod tebe? 
Ne pomiči drevni međaš što su tvoji preci postavili. 
Da li si video čoveka veštog u svom poslu? Pred carevima će on stajati, a neće stajati pred beznačajnim. 
